L 258/118
RO
Jurnalul Oficial al Uniunii Europene
5.10.2022
Digitalizarea, securitatea cibernetică, protecția datelor 56.
recunoaște că izbucnirea pandemiei de COVID-19 a accelerat tendința deja existentă de simplificare și digitalizare a instrumentelor de comunicare și a proceselor administrative, cum ar fi adoptarea circuitelor financiare „fără hârtie”; consideră că îmbunătățirile testate introduse în martie 2020 ar trebui să devină structurale și să continue și după pandemie;
57.
ia act de faptul că bugetul pentru IT din 2020 a fost de 7 500 000 EUR, față de 4 900 000 EUR în 2019, reprezentând o creștere cu 53 %, în mare parte din cauza creditelor neutilizate transferate de la alte linii bugetare pentru a continua soluționarea restanțelor legate de IT; reamintește că transferurile bugetare nu pot înlocui finanțarea structurală necesară oricărui serviciu IT;
58.
constată că, până la sfârșitul anului 2020, comitetul a oferit câte un laptop tuturor membrilor personalului; de asemenea, a furnizat, la cerere, căști de înaltă calitate, la un cost total de 322 462 EUR; este conștient de faptul că, în ianuarie 2021, comitetul a adoptat o decizie privind plata unei sume forfetare, la cererea angajaților eligibili, pentru acoperirea costurilor extraordinare legate de munca la distanță obligatorie (au fost depuse 563 de solicitări, în valoare totală de 107 271 EUR);
59.
salută livrabilele specifice legate de securitatea cibernetică stabilite în strategia digitală a comitetului; apreciază cooperarea strânsă cu Centrul de răspuns la incidente de securitate cibernetică pentru instituțiile, organele și agențiile UE (CERT-UE), o piatră de temelie a securității informatice a comitetului;
60.
felicită comitetul pentru îmbunătățirea semnificativă a portalului membrilor, Phoenix, și a instrumentului de flux de lucru pentru documente Adonis, precum și pentru progresul înregistrat în ceea ce privește mediul cloud hibrid – ultima componentă a mediului de lucru digital; constată că secțiunea pentru membri a intranetului comitetului a fost complet reorganizată, pentru a fi transformată în ghișeu unic; salută utilizarea semnăturii electronice calificate pentru semnarea electronică, precum și a altor instrumente digitale și la distanță;
61.
constată că, în ultimii ani, auditul intern în cadrul comitetului s-a concentrat aproape în totalitate pe analizarea și evaluarea solidității procedurilor și a proceselor și, într-o măsură mai mică, pe auditarea tranzacțiilor; solicită un plan specific de promovare a auditului intern digital sau la distanță în cadrul comitetului; ia act de faptul că, la cererea Autorității Europene pentru Protecția Datelor, comitetul a cartografiat transferurile de date cu caracter personal către țări terțe și a concluzionat că nu a fost afectată nicio activitate; ia act de faptul că comitetul a semnat înscrierea care îl leagă de un contract-cadru interinstituțional cu Microsoft și că nu mai are în vigoare acorduri de licență individuale separate cu Microsoft; încurajează totuși comitetul să acorde prioritate tehnologiei cu sursă deschisă pentru a păstra controlul asupra propriilor sisteme tehnice, pentru a evita dependența față de furnizor, pentru a asigura o protecție mai bună a confidențialității și a datelor utilizatorilor și pentru a spori securitatea și transparența pentru public;
Clădirile și securitatea 62.
este la curent cu faptul că comitetul și CoR implementează strategia pe termen lung privind clădirile, axându-se pe concentrarea geografică și pe reorganizarea alocărilor birourilor; constată că grupul de lucru responsabil a considerat esențial să existe o clădire suplimentară cu o capacitate de aproximativ 200 de persoane pentru a putea crea condiții bune de muncă; constată că această analiză a determinat comitetul și CoR să negocieze preluarea contractului de închiriere a clădirii B100 de la Serviciul European de Acțiune Externă și că proiectul de acord administrativ a fost aprobat de Biroul Comitetului și de Biroul CoR în ultimul trimestru al anului 2020; este conștient de faptul că pandemia de COVID-19 a cauzat o întârziere a procesului;
63.
salută îmbunătățirile din domeniile-cheie ale strategiei imobiliare, și anume renovarea clădirilor existente pentru a crea spații de lucru mai sănătoase, aliniate la standardele ergonomice, pentru a crește nivelul de securitate, pentru a reduce consumul de energie electrică și pentru a asigura îndeplinirea obligațiilor privind mediul înconjurător;
64.
constată că, după preluarea clădirii B100 în septembrie 2021, sunt în curs de desfășurare teste și lucrări de eliminare a azbestului; invită comitetul și CoR să monitorizeze periodic starea clădirii respective și să informeze în permanență personalul în acest sens; reamintește rezoluția sa din 20 octombrie 2021 conținând recomandări adresate Comisiei privind protecția lucrătorilor împotriva azbestului (5);
(5) Texte adoptate, P9_TA(2021)0427.